text: ১০০ ডলারের স্মার্টফোন আনছে গুগল – টেক শহর
  ১০০ ডলারের স্মার্টফোন আনছে গুগল
  প্রকাশঃ ২:৫১ অপরাহ্ন, এপ্রিল ২০, ২০১৪ - সর্বশেষ সম্পাদনাঃ ২:৫১ অপরাহ্ন, এপ্রিল ২০, ২০১৪
  টেক শহর কনটেন্ট কাউন্সিলর : ইন্টারনেট জায়ান্ট গুগল ইতিমধ্যে স্মার্টফোন ডিভাইসের অপারেটিং সিস্টেমে নিজের অধিপত্য বিস্তার করছে। তাদের তৈরি অ্যান্ড্রয়েড অপারেটিং সিস্টেম জনপ্রিয়তার শীর্ষে রয়েছে। এবার স্মার্টফোন নির্মাণে নিজেদের এগিয়ে নিতে চায় গুগল। জানা গেছে, প্রতিষ্ঠানটি ১০০ ডলার মূল্যের স্মার্টফোন তৈরি করতে যাচ্ছে।
  এমটিকেএসজে ডটকমে প্রকাশিত এক প্রতিবেদনে বলা হয়, স্বল্প মূল্যের স্মার্টফোন তৈরি করছে গুগল। এ বিষয়ে ইতিমধ্যে গুগল তাইওয়ানের চিপ নির্মাতা প্রতিষ্ঠান মিডিয়াটেকের সঙ্গে আলোচনাও করেছে। গুগলের তৈরি এ স্মার্টফোনটির দাম হবে ১০০ ডলার।
  ফোনটিতে ব্যবহার করা হবে মিডিয়াটেকের প্রসেসর। মাইক্রোম্যাক্স, স্পাইস, কার্বন, লাভা ব্র্যান্ডের ডিভাইসগুলোর মতো খরচ কমানোর জন্য মিডিয়াটেক চিপ ব্যবহার করা হবে। থাকতে পারে ৫১২ মেগাবাইট র‍্যাম এবং ৪ গিগাবাইট স্টোরেজ সুবিধা। যেহেতু গুগলের চেষ্টা যতো কম খরচে স্মার্টফোন তৈরি করা যায়, সেজন্য স্মার্টফোনটির কনফিগারেশন তেমন ভালো হবে না। মধ্যমানের স্মার্টফোনগুলোর মতোই হবে কনফিগারেশন।
  কম দামে স্মার্টফোন তৈরিতে গুগলের এ ধরণের উদ্যোগ নতুন নয়। এর আগে স্বল্প মূল্যে নেক্সাস ডিভাইস তৈরি করেছে গুগল। সম্প্রতি কোয়ালকম চিপ নিয়ে নির্মিত ১৭৯ ডলারের গুগলের তৈরি মটো জি ব্যবহারকারীদের কাছে বেশ জনপ্রিয়তা পায়।